b'\n_START_ARTICLE_\nTV 2 (Danmark)\n_START_SECTION_\nHistorie\n_START_PARAGRAPH_\n30. mai 1986 vedtok Folketinget \xc3\xa5 etablere TV 2. M\xc3\xa5let med den nye kanalen var \xc3\xa5 gi Danmarks Radio (DR) konkurranse p\xc3\xa5 formidling av nyheter p\xc3\xa5 fjernsyn, samt sikre et dansk alternativ til det voksende antallet utenlandske fjernsynskanaler. Den nye kanalen ble underlagt en allmennkringkastingsforpliktelse og skulle finansieres av b\xc3\xa5de lisens og reklameinntekter. Kanalen ble etablert som et selveiende selskap, og fikk p\xc3\xa5 grunn av den politiske avgj\xc3\xb8relsen hovedkontor i Odense. Den n\xc3\xb8dvendige kapital for \xc3\xa5 etablere kanalen ble skaffet til veie ved \xc3\xa5 ta opp et l\xc3\xa5n i Finansministeriet p\xc3\xa5 544 mill. kr. i 1987/1988. Folketinget bevilget ikke penger til \xc3\xa5 betale de n\xc3\xb8dvendige utgifter til drift, bygninger og utstyr._NEWLINE_Det ble bestemt at TV 2 skulle fungere etter en enterprisemodell hvor nyheter, aktualitet og sport ble produsert av kanalen selv. De \xc3\xb8vrige programmene er enten lisenskj\xc3\xb8p, typisk film og serier, eller programmer laget av produksjonsselskaper som for eksempel Nordisk Film TV, Skandinavisk Film Kompagni og Metronome._NEWLINE_For at im\xc3\xb8teg\xc3\xa5 kritikk av kommersialiseringen av TV med TV-reklame uttalte J\xc3\xb8rgen Schleimann: \xc2\xabDet er jo ikke s\xc3\xa5nn at sendingene bare blir fyllmasse mellom reklamene. S\xc3\xa5nn blir det ikke.\xc2\xbb_NEWLINE_Kanalen startet sendinger 1. oktober 1988 og br\xc3\xb8t dermed DRs monopol p\xc3\xa5 landsdekkende TV via bakkenett. F\xc3\xb8r dette fantes det utover DR noen f\xc3\xa5 lokale fjernsynskanaler som TV Syd og Kanal 2 samt satellittkanalen TV3._NEWLINE_Blant de f\xc3\xb8rste popul\xc3\xa6re programmene p\xc3\xa5 TV 2 var quizprogrammet Lykkehjulet og det journalistiske magasinet Eleva2ren._NEWLINE_TV 2s f\xc3\xb8rste direkt\xc3\xb8r, J\xc3\xb8rgen Schleimann, valgte \xc3\xa5 sende nyhetene klokken 19.30, samme tid som DRs TV-Avisen. Dette ble ingen suksess, og i starten av 1989 skiftet Nyhetene sendetidspunkt til klokken 19.00. To \xc3\xa5r senere var TV 2 Nyhetene klokken 19.00 Danmarks mest sette nyhetsprogram, og TV 2 var Danmarks mest sette fjernsynskanal._NEWLINE_Det ble knyttet \xc3\xa5tte regionale fjernsynskanaler til TV 2, som ble tildelt en del av sendeflaten. TV Syd eksisterte fra f\xc3\xb8r, mens de \xc3\xb8vrige ble etablert l\xc3\xb8pende frem til 1991._NEWLINE_I starten var det to reklamepauser daglig. Dette ble gradvis utvidet fram til 1992, da det ble sendt reklame i hele sendeflaten. Salget av reklame ble ivaretatt av det selvstendige selskapet TV 2 Reklame A/S. Inntektene, samt bidraget fra lisensmidlene, gikk til et fond som fordelte midlene til TV 2 og de regionale kanalene. I 1997 ble fondet nedlagt, og TV 2 fikk selv lov til \xc3\xa5 disponere midlene. TV 2 Reklame ble samtidig sl\xc3\xa5tt sammen med TV 2._NEWLINE_Etter flere \xc3\xa5r med overskudd viste TV 2s regnskap for 2007 et underskudd p\xc3\xa5 213,5 millioner kroner. Underskuddet skyldtes sviktende inntekter fra reklamesalg samt utgifter til driften av TV 2 Radio. Styret og administrasjonen fremla 28. april 2008 en spareplan p\xc3\xa5 200 millioner kroner, noe som innebar \xc3\xa5 si opp 136 medarbeidere og salg av TV 2 Radio til SBS Broadcasting. TV 2 eier fortsatt en mindre aksjepost og leverer inntil videre nyheter og sport til kanalen. Samtlige 56 ansatte p\xc3\xa5 TV 2 Radio ble sagt opp. I resten av virksomheten fratr\xc3\xa5dte 69 frivillig, mens 80 ansatte ble sagt opp._NEWLINE_H\xc3\xb8sten 2008 viste spareplanen seg \xc3\xa5 virke, men konsernet hadde stadig \xc3\xb8konomiske utfordringer.\n_START_SECTION_\nPrivatiseringen\n_START_PARAGRAPH_\nEtt av de f\xc3\xb8rste m\xc3\xa5lene til regjeringen Anders Fogh Rasmussen f\xc3\xb8r den tiltr\xc3\xa5dte i 2001 var en privatisering av TV 2. B\xc3\xa5de kulturminister Brian Mikkelsen og Venstres mediepolitiske talsmann Jens Rohde erkl\xc3\xa6rte at det skulle skje innen 100 dager. Det l\xc3\xb8ftet ble ikke overholdt, men det ble iverksatt en salgsprosess. Dette medf\xc3\xb8rte at TV 2 i desember 2003 ble omdannet til et statseid aksjeselskap._NEWLINE_Administrerende direkt\xc3\xb8r for TV 2 2000\xe2\x80\x932003, Cristina Lage, var motstander av en privatisering. Da kulturministeren i desember 2002 utnevnte en nytt styre var det med et klart \xc3\xb8nske om \xc3\xa5 forberede et salg. Det varte ikke lenge, f\xc3\xb8r Cristina Lage valgte \xc3\xa5 forlate TV 2 etter at styret hadde avvist hennes forslag om en organisasjonsendring, som bl.a. medf\xc3\xb8rte \xc3\xa5 sparke den privatiseringsvennlige \xc3\xb8konomidirekt\xc3\xb8r Peter Parbo. I stedet ble Parbo innsatt som ny administrerende direkt\xc3\xb8r. Det ble sagt at hans kontrakt ville utl\xc3\xb8pe s\xc3\xa5 snart salget av TV-kanalen var gjennomf\xc3\xb8rt, og det ble heller ikke innsatt en ny \xc3\xb8konomidirekt\xc3\xb8r. Men det skulle vise seg at privatiseringen ikke lot seg gjennomf\xc3\xb8re s\xc3\xa5 raskt som man ga uttrykk for._NEWLINE_Regjeringen la TV 2 ut for salg 28. oktober 2004. Etter klage fra TV Danmark p\xc3\xa5la EU-kommisjonen TV 2 i 2004 \xc3\xa5 betale 628 millioner kroner tilbake til staten. Disse pengene hadde kanalen angivelig mottatt i ulovlig statsst\xc3\xb8tte i form av lisens. Saken ble anket til EF-domstolen av TV 2 og Kulturministeriet. P\xc3\xa5 grunn av saksbehandlingstiden bestemte regjeringen 8. april 2005 at privatiseringen midlertidig skulle legges p\xc3\xa5 is._NEWLINE_Privatiseringsplanene f\xc3\xb8rte til at kanalen mottok lisens for siste gang i 2004. Etter det har kanalen utelukkende v\xc3\xa6rt finansiert av reklamesalg, og i mindre grad salg av programmer via avdelingen TV 2 World. TV 2 vil fremdeles v\xc3\xa6re underlagt allmennkringkasterforpliktelsen. De regionale TV-kanalene mottar fortsatt lisenspenger.'